《小洞天》
宋代·毛奎

丰登少公事，时得访林泉。
凿破蓬丘岛，潜通小洞天。
岩瞻横北面，钓隐近西偏。
缥缈云藏阁，依稀石似船。
崖平好磨琢，洞窈足回旋。
中贯层巅上，人随曲巷穿。
海光常潋滟，山色更清妍。
真可消尘俗，何妨中圣贤。
烟霞无尽藏，风月不论钱。
胜概好收拾，凭谁秉笔椽。

作者简介：衢州人，原名倜，字世高。哲宗绍圣间进士。为闽曹，有士卒作乱，奎力谕之，死于乱兵。